b'\n_START_ARTICLE_\nCezar L\xc4\x83z\xc4\x83rescu\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u, Alexandru L\xc4\x83z\xc4\x83rescu a fost colonel de geniu militar. Se afla \xc3\xaen mare parte a timpului \xc3\xaen garnizoan\xc4\x83, departe de Bucure\xc8\x99ti \xc8\x99i de cas\xc4\x83. Cezar L\xc4\x83z\xc4\x83rescu a p\xc4\x83strat o imagine de protector de la distan\xc8\x9b\xc4\x83 a tat\xc4\x83lui s\xc4\x83u \xc8\x99i amintirile unor vacan\xc8\x9be exuberante. Mama sa, Sophia L\xc4\x83z\xc4\x83rescu Georgescu, casnic\xc4\x83, era fiica unui muncitor tipograf care a devenit director-ac\xc8\x9bionar de tipografie \xc8\x99i \xc3\xaen tinere\xc8\x9be ea urmase o \xc8\x99coal\xc4\x83 prestigioas\xc4\x83 de art\xc4\x83. Astfel i-a transmis gustul \xc8\x99i tehnica desenului \xc8\x99i a picturii precum \xc8\x99i voin\xc8\x9ba muncii serioase \xc8\x99i ambi\xc8\x9bia.\n_START_SECTION_\n1930 \xe2\x80\x93 1956\xc2\xa0: Anii de \xc8\x99coal\xc4\x83 \xc8\x99i primele realiz\xc4\x83ri\n_START_PARAGRAPH_\nDup\xc4\x83 anii \xc8\x99colii primare, din cartier, unde c\xc4\x83r\xc8\x9bile de basme ilustrate pe care le-a creat i-au adus simpatia colegilor \xc8\x99i a profesorilor, L\xc4\x83z\xc4\x83rescu urmeaz\xc4\x83 cursurile Liceului \xe2\x80\x9eGheorghe Laz\xc4\x83r\xe2\x80\x9d, unul din cele mai renumite licee din Bucure\xc8\x99ti, unde rezultatele sale sunt remarcate. Particip\xc4\x83 la toate expozi\xc8\x9biile liceului din acea perioad\xc4\x83 \xc8\x99i expune \xc3\xaen sala de expozi\xc8\x9bii a Ateneului Rom\xc3\xa2n \xc3\xaen 1942: o expozi\xc8\x9bie personal\xc4\x83 \xc3\xaentr-o sal\xc4\x83 de renume.  _NEWLINE_\xc3\x8en anul urm\xc4\x83tor, pe fundalul r\xc4\x83zboiului, tat\xc4\x83l s\xc4\x83u dispare \xc3\xaen b\xc4\x83t\xc4\x83lia de la Cotul Donului \xc3\xaempotriva Uniunii Sovietice. Cezar L\xc4\x83z\xc4\x83rescu trebuie s\xc4\x83 fac\xc4\x83 fa\xc8\x9b\xc4\x83, cu Sophia, nevoilor familiale. \xc3\x8en acela\xc8\x99i timp, are un parcurs universitar remarcabil, \xc8\x99i particip\xc4\x83 la multe ac\xc8\x9biuni profesionale \xc8\x99i sociale extrauniversitare._NEWLINE_Dup\xc4\x83 ce Partidul Comunist Rom\xc3\xa2n preia puterea, \xc3\xaen 1945, un t\xc3\xa2n\xc4\x83r cu expozi\xc8\x9bie de succes sub regimul lui Ion Antonescu \xc8\x99i cu un tat\xc4\x83 c\xc4\x83zut \xc3\xaen lupta antibol\xc8\x99evic\xc4\x83 nu-\xc8\x99i poate \xe2\x80\x9ecur\xc4\x83\xc8\x9ba dosarul politic\xe2\x80\x9d dec\xc3\xa2t demonstr\xc3\xa2ndu-\xc8\x99i \xe2\x80\x9eentuziasmul revolu\xc8\x9bionar\xe2\x80\x9d la \xe2\x80\x9e\xc8\x99antierele tineretului\xe2\x80\x9d, \xc3\xaen \xe2\x80\x9eefortul colectiv de a f\xc4\x83uri Rom\xc3\xa2nia nou\xc4\x83, socialist\xc4\x83\xe2\x80\x9d. Astfel Cezar L\xc4\x83z\xc4\x83rescu devine responsabilul unei echipe de tineri arhitec\xc8\x9bi chema\xc8\x9bi s\xc4\x83 realizeze locuin\xc8\x9be \xc3\xaen apropiere de Cernavod\xc4\x83 \xc8\x99i pe malul m\xc4\x83rii, pentru muncitorii liberi \xc8\x99i cadrele conduc\xc4\x83toare ale canalului Dun\xc4\x83re-Marea Neagr\xc4\x83 atunci bine cunoscut ca \xc8\x99antier de munc\xc4\x83 silnic\xc4\x83 pentru de\xc8\x9binu\xc8\x9bii regimului comunist. \xc3\x8en continuare, Cezar L\xc7\x8ez\xc7\x8erescu realizeaz\xc4\x83 pentru noul regim stabilimente de b\xc4\x83i \xc8\x99i de s\xc4\x83n\xc4\x83tate \xc8\x99i tabere de vacan\xc8\x9b\xc4\x83 pentru copii \xc3\xaentre Eforie Nord \xc8\x99i Sud, pe malul lacului Techirghiol \xc8\x99i la Mangalia._NEWLINE_Arhitectura oficial\xc4\x83 a \xc3\xaenceputului anilor \'50 este supus\xc4\x83 influen\xc8\x9bei sovietice: constructivismul \xc8\x99i realismul socialist produc o sum\xc4\x83 de cl\xc4\x83diri utilitare, \xc3\xaen general blocuri, uneori cu decor clasicist, imagine pompoas\xc4\x83 destinat\xc4\x83 s\xc4\x83 ateste nivelul elevat al vie\xc8\x9bii clasei muncitoare. Acest stil arhitectural, al c\xc4\x83rui exemplu proeminent este Universitatea din Moscova \xc8\x99i variantele sale (precum Casa Sc\xc3\xa2nteii din Bucure\xc8\x99ti), este impus prin lege \xc3\xaen fiecare \xc8\x9bar\xc4\x83 aflat\xc4\x83 sub influen\xc8\x9ba sovietic\xc4\x83. Orice construc\xc8\x9bie social\xc4\x83 sau de locuin\xc8\x9be trebuie s\xc4\x83 se conformeze.\n_START_SECTION_\n1957 - 1961\xc2\xa0: Dezvoltarea litoralului rom\xc3\xa2nesc\n_START_PARAGRAPH_\nProgramul de concedii pl\xc4\x83tite pentru \xe2\x80\x9eSindicatele Muncitorilor\xe2\x80\x9d a condus la necesitatea urgent\xc4\x83 de a crea, \xc3\xaen c\xc3\xa2teva luni, un num\xc4\x83r impresionant de paturi \xc3\xaen hoteluri pe litoralul rom\xc3\xa2nesc. Un influent \xe2\x80\x9etovar\xc4\x83\xc8\x99\xe2\x80\x9d local a cerut echipei condus\xc4\x83 de L\xc4\x83z\xc4\x83rescu s\xc4\x83 construiasc\xc4\x83, \xc3\xaenainte de \xc3\xaenceperea sezonului estival, un complex hotelier cu restaurante pentru sindicate \xc3\xaen Eforie Nord. Pus \xc3\xaen fa\xc8\x9ba unei ecua\xc8\x9bii aparent f\xc4\x83r\xc4\x83 solu\xc8\x9bie (construirea \xc3\xaen c\xc3\xaeteva luni, cu un buget inadecvat, a mai mult de o mie de locuri de cazare), L\xc4\x83z\xc4\x83rescu \xc8\x99i echipa reu\xc8\x99esc ob\xc8\x9bin\xc3\xa2nd de la Bucure\xc8\x99ti materialele \xc8\x99i muncitorii necesari pentru a realiza un ansamblu de cazare \xc8\x99i restaurare modern, cu mari suprafe\xc8\x9be vitrate, apropiat de \xe2\x80\x9earhitectura modern\xc4\x83\xe2\x80\x9d interna\xc8\x9bional\xc4\x83 a epocii \xc8\x99i de principiile lui Le Corbusier, dar ignor\xc3\xa2nd at\xc3\xa2t regulile birocratice de repartizare a resurselor, c\xc3\xa2t \xc8\x99i realismul socialist._NEWLINE_Rezult\xc4\x83 denun\xc8\x9buri \xc8\x99i o anchet\xc4\x83 juridic\xc4\x83, L\xc4\x83z\xc4\x83rescu fiind convocat, \xc3\xaempreun\xc4\x83 cu responsabilul politic pentru litoral, de c\xc4\x83tre Gheorghe Gheorghiu-Dej, secretarul general al Partidul Muncitoresc Rom\xc3\xa2n. \xc3\x8ens\xc4\x83 Gheorghiu-Dej \xc3\xael felicit\xc4\x83 \xc8\x99i \xc3\xae\xc8\x99i exprim\xc4\x83 satifac\xc8\x9bia pentru rezultat, pentru termenul scurt de execu\xc8\x9bie \xc8\x99i respectarea bugetului. Gheorghiu-Dej \xc3\xael nume\xc8\x99te la scurt timp pe L\xc4\x83z\xc4\x83rescu responsabilul planului de dezvoltare al litoralului rom\xc3\xa2nesc. Astfel s-a n\xc4\x83scut unul din ansamblurile arhitecturale cele mai marcante care a sunat clopotul arhitecturii realist socialiste \xc3\xaen Rom\xc3\xa2nia._NEWLINE_Urmeaz\xc4\x83 o perioad\xc4\x83 de munc\xc4\x83 intens\xc4\x83, cu dezvoltarea p\xc4\x83r\xc8\x9bii de sud a litoralului, zona Eforie Nord, Techirghiol, Eforie Sud (care \xc3\xaen acea perioad\xc4\x83 se numea Vasile Roait\xc4\x83) \xc8\x99i Mangalia. Majoritatea construc\xc8\x9biilor sunt pentru odihn\xc4\x83, dar \xc8\x99i de s\xc4\x83n\xc4\x83tate, multe investi\xc8\x9bii fiind cu specific medical \xc8\x99i balnear. Zona de nord a ora\xc8\x99ului Constan\xc8\x9ba, Mamaia, are un caracter eminamente de odihn\xc4\x83 \xc8\x99i recreere. Dar zonele nou construite nu dispun de drumuri, de re\xc8\x9bele de canalizare \xc8\x99i de distribu\xc8\x9bie de energie corespunz\xc4\x83toare: totul trebuie reluat de la zero._NEWLINE_Echipa pe care o conduce e format\xc4\x83 din tineri arhitec\xc8\x9bi talenta\xc8\x9bi care s-au afirmat \xc3\xaen mod individual ulterior, precum A. Borgovan, V. Ghiorghiu, G. Cristea, D. Ghiorghiu, A. Coveianu, L. Popovici, T. Adam, V. Petrea, Stopler \xc8\x99i mul\xc8\x9bi al\xc8\x9bii. Amploarea proiectului \xc8\x99i viziunea asupra \xe2\x80\x9earhitecturii moderne\xe2\x80\x9d, larg \xc3\xaemp\xc4\x83rt\xc4\x83\xc8\x99it\xc4\x83 \xc3\xaen cadrul echipei, au sudat-o \xc8\x99i au condus la crea\xc8\x9bii care p\xc4\x83streaz\xc4\x83 \xc8\x99i ast\xc4\x83zi caracterul modern, minimalist aproape, al majorit\xc4\x83\xc8\x9bii construc\xc8\x9biilor (restaurantul \xe2\x80\x9ePerla M\xc4\x83rii\xe2\x80\x9d, taberele de copii din Eforie \xc3\xaentre nord \xc8\x99i sud, barul-cazino \xe2\x80\x9eMelody\xe2\x80\x9d, \xe2\x80\x9eVila Marina\xe2\x80\x9d la Mamaia \xc8\x99i altele). Solu\xc8\x9biile tehnice sunt \xc3\xaendr\xc4\x83zne\xc8\x9be, pe m\xc4\x83sura revolu\xc8\x9biei estetice: Mamaia este construit\xc4\x83 pe o f\xc3\xa2\xc8\x99ie de nisip \xc3\xaentre lac \xc8\x99i mare, cu o altimetrie foarte mic\xc4\x83, ceea ce a necesitat crearea unui sistem de salubritate inovator.\n_START_SECTION_\n1961-1965\xc2\xa0: Vile de lux\n_START_PARAGRAPH_\n\xc3\x8en paralel cu dezvoltarea litoralului rom\xc3\xa2nesc, L\xc4\x83z\xc4\x83rescu \xc8\x99i echipa sa sunt solicita\xc8\x9bi pentru construirea de vile speciale pentru demnitari str\xc4\x83ini \xc3\xaen vizit\xc4\x83 \xc3\xaen Rom\xc3\xa2nia \xc8\x99i pentru demnitari ai guvernului, \xc3\xaen Eforie Nord \xc8\x99i Mamaia pentru \xc3\xaenceput, apoi la Bucure\xc8\x99ti \xc8\x99i \xc3\xaen restul \xc8\x9b\xc4\x83rii. Vilele sunt realiz\xc4\x83ri de lux, cu multe contribu\xc8\x9bii importante ale unor companii franceze, cum ar fi \xe2\x80\x9ePerrier-Rolin\xe2\x80\x9d \xc8\x99i \xe2\x80\x9eZilli\xe2\x80\x9d, sau italiene, cum ar fi \xe2\x80\x9eBarovier & Toso\xe2\x80\x9d din Murano. Aceste proiecte au fost, \xc3\xaempreun\xc4\x83 cu Aeroportul Otopeni-Bucure\xc8\x99ti, unele din rarele ocazii de colaborare cu so\xc8\x9bia sa, Ileana L\xc4\x83z\xc4\x83rescu, de asemenea arhitect, \xc3\xaen domeniul decora\xc8\x9biei interioare._NEWLINE_\xc3\x8en multe realiz\xc4\x83ri din Bucure\xc8\x99ti (vilele \xe2\x80\x98\xe2\x80\x99Lac 1\xe2\x80\x99\xe2\x80\x99 \xc8\x99i \xe2\x80\x98\xe2\x80\x99Lac 2\xe2\x80\x99\xe2\x80\x99 de exemplu) se simte influen\xc8\x9ba american\xc4\x83 a arhitec\xc8\x9bilor Richard Neutra sau Mies van der Rohe, diametral opus\xc4\x83 realismului socialist care a reprezentat domina\xc8\x9bia sovietic\xc4\x83. Dar exist\xc4\x83, de asemenea, o manifestare a influen\xc8\x9bei arhitecturii rom\xc3\xa2ne\xc8\x99ti, a m\xc3\xa2n\xc4\x83stirilor din nordul \xc8\x9b\xc4\x83rii (vila de la Snagov) sau a construc\xc8\x9biilor din zone muntoase elve\xc8\x9biene (vila din Timi\xc8\x99ul de Sus)._NEWLINE_Gheorghiu-Dej \xc3\xael considera ca parte din familie. La observa\xc8\x9biile altor demnitari cu privire la faptul c\xc4\x83 responsabilit\xc4\x83\xc8\x9bile lui L\xc4\x83z\xc4\x83rescu sunt incompatibile cu faptul c\xc4\x83 el nu era membru de Partid, Gheorghiu-Dej r\xc4\x83spundea: \xe2\x80\x9el\xc4\x83sa\xc8\x9bi-l s\xc4\x83-\xc8\x99i vad\xc4\x83 de treab\xc4\x83, \xc3\xaen cazul \xc3\xaen care dore\xc8\x99te, va face politic\xc4\x83 mai t\xc3\xaerziu.\xe2\x80\x9d L\xc4\x83z\xc4\x83rescu nu a avut niciodat\xc4\x83 nevoie s\xc4\x83 devin\xc4\x83 membru, capacit\xc4\x83\xc8\x9bile sale f\xc4\x83c\xc3\xa2nd din el un om indispensabil._NEWLINE_Num\xc4\x83r de demnitari comuni\xc8\x99ti \xc3\xaei cer construirea de vile pe care L\xc4\x83z\xc4\x83rescu le relizeaz\xc4\x83 cu entuziasm, cu excep\xc8\x9bia uneia relativ la care \xc3\xae\xc8\x99i permite s\xc4\x83 discute gusturile estetice ale clien\xc8\x9bilor, anume Nicolae \xc8\x99i Elena Ceau\xc8\x99escu.\n_START_SECTION_\n1965 - 1977\xc2\xa0: \xc3\xaenceputul perioadei Ceau\xc8\x99escu \xc8\x99i realiz\xc4\x83ri semnificative\n_START_PARAGRAPH_\nGheorghiu-Dej a murit \xc3\xaen prim\xc4\x83vara anului 1965, lovit de un cancer fulgurant. \xc3\x8en acel moment L\xc4\x83z\xc4\x83rescu se afla \xc3\xaen Fran\xc8\x9ba pentru comenzi de materiale. El ia cuno\xc8\x99tin\xc8\x9b\xc4\x83 de preluarea puterii de c\xc4\x83tre Ceau\xc8\x99escu \xc8\x99i, \xc3\xaen ciuda sfatului multor prieteni de acolo, se \xc3\xaentoarce \xc3\xaen Republica Popular\xc4\x83 Rom\xc3\xaen\xc4\x83. Unii demnitari \xc8\x99i colegi \xc3\xael denun\xc8\x9b\xc4\x83 ca \xe2\x80\x9edu\xc8\x99man al poporului\xe2\x80\x9d pentru c\xc4\x83 a cheltuit banii \xc8\x9b\xc4\x83rii pe construc\xc8\x9bii de lux \xc8\x99i, \xc3\xaempreun\xc4\x83 cu al\xc8\x9bi tovar\xc4\x83\xc8\x99i apropia\xc8\x9bi lui Gheorghiu-Dej, L\xc4\x83z\xc4\x83rescu este pus pe \xe2\x80\x9elista neagr\xc4\x83\xe2\x80\x9d informal\xc4\x83 a celor care \xe2\x80\x9etrebuie s\xc4\x83 fie verifica\xc8\x9bi". \xc3\x8en acel moment, Ceau\xc8\x99escu nu a digerat \xc3\xaenc\xc4\x83 discu\xc8\x9biile despre vila sa._NEWLINE_\xc3\x8en 1968 L\xc4\x83z\xc4\x83rescu este chemat s\xc4\x83 participe la un concurs pentru Aeroportul Otopeni-Bucure\xc8\x99ti, primele propuneri ale arhitec\xc8\x9bilor concuren\xc8\x9bi nesatisf\xc4\x83c\xc3\xaend exigen\xc8\x9bele lui Ceau\xc8\x99escu. Una din variantele lui L\xc4\x83z\xc4\x83rescu a c\xc3\xa2\xc8\x99tig\xc4\x83 faza a doua a concursului \xc8\x99i urmeaz\xc4\x83 construc\xc8\x9bia aeroportului. _NEWLINE_Ulterior, el a construit un num\xc4\x83r mare de cl\xc4\x83diri reprezentative \xc3\xaen tar\xc4\x83 (Palatul Sporturilor din Bucure\xc8\x99ti, Sala de conferin\xc8\x9be a sediului Partidului Comunist, ambasada Chinei la Bucure\xc8\x99ti, sala cultural\xc4\x83 a ambasadei Fran\xc8\x9bei \xc8\x99i multe altele), precum \xc8\x99i ambasada rom\xc3\xa2n\xc4\x83 la Beijing \xc8\x99i Parlamentul Republicii Sudan la Khartoum. L\xc4\x83z\xc4\x83rescu a fost numit rector al Institutului de Arhitectur\xc4\x83 "Ion Mincu" \xc8\x99i un an mai t\xc3\xa2rziu pre\xc8\x99edinte al Uniunii Arhitec\xc8\x9bilor din Rom\xc3\xa2nia. _NEWLINE_Lucr\xc4\x83rile \xc3\xaencredin\xc8\x9bate sunt importante, dar cl\xc4\x83dirile repartizate lui Ceau\xc8\x99escu sunt \xc3\xaencredin\xc8\x9bate altor arhitec\xc8\x9bi. Rela\xc8\x9bia cu cuplul Ceau\xc8\x99escu r\xc4\x83m\xc3\xaene oficial\xc4\x83, combin\xc3\xa2nd respectul lor pentru profesionalismul lui L\xc4\x83z\xc4\x83rescu \xc8\x99i respectul acestuia pentru clien\xc8\x9bii s\xc4\x83i.\n_START_SECTION_\n1977 - 1982\xc2\xa0: Restructurarea Bucure\xc8\x99tiului \xc8\x99i modificarea Teatrului Na\xc8\x9bional\n_START_PARAGRAPH_\nRela\xc8\x9biile lui L\xc4\x83z\xc4\x83rescu cu Ceau\xc8\x99escu \xc3\xaencep s\xc4\x83 se deterioreaze dup\xc4\x83 cutremurul din 1977. Daunele cutremurului au creat oportunitatea pentru Ceau\xc8\x99escu de a-\xc8\x99i dezvolta voca\xc8\x9bia de ctitor. Ceau\xc8\x99escu ordoneaz\xc4\x83 reluarea studiilor de urbanism pentru modernizarea Bucure\xc8\x99tiului f\xc4\x83cute la cererea regelui Carol II \xc3\xaen jurul anilor 1940. \xc8\x98i le \xc3\xaensu\xc8\x99este \xc8\x99i porne\xc8\x99te un program de restructurare a ora\xc8\x99ului de tip Haussmannian, cu un nou centru de greutate a ora\xc8\x99ului \xc3\xaen zona dealului Mitropoliei. Tema concursului prevede locuin\xc8\x9be, o oper\xc4\x83, muzee, biblioteca na\xc8\x9bional\xc4\x83, un palat uria\xc8\x99 pentru guvern, ministere \xc8\x99i marea adunare na\xc8\x9bional\xc4\x83 grupate la un loc (ca sediu politic \xc8\x99i administrativ al \xc8\x9b\xc4\x83rii), un hotel \xc8\x99i spa\xc8\x9bii comerciale. Studiile sunt realizate de mai multe echipe de arhitec\xc8\x9bi. Ceau\xc8\x99escu \xc3\xaei cere lui L\xc4\x83z\xc4\x83rescu un program pentru Sediul Partidului, al Organiza\xc8\x9biilor de Tineret \xc8\x99i Sindicale, \xc8\x99i al Guvernului, pe baza organigramelor \xc8\x99i a cl\xc4\x83dirilor existente._NEWLINE_Ceau\xc8\x99escu cere \xc3\xaen permanen\xc8\x9b\xc4\x83 faze noi de studii \xc8\x99i variante, reduce cl\xc4\x83dirile sociale \xc8\x99i culturale pentru a p\xc4\x83stra la sf\xc3\xa2r\xc8\x99it numai centrul politic, o construc\xc8\x9bie ministerial\xc4\x83 \xc8\x99i locuin\xc8\x9be. Fazele concursului restr\xc3\xa2ng num\xc4\x83rul de participan\xc8\x9bi dar proiectele continu\xc4\x83 s\xc4\x83 reflecte programul, cu excep\xc8\x9bia proiectului \xe2\x80\x9eechipei de tineret\xe2\x80\x9d condus\xc4\x83 de arhitecta Anca Petrescu, care propune o construc\xc8\x9bie de form\xc4\x83 piramidal\xc4\x83, f\xc4\x83r\xc4\x83 un program bine definit. Ceau\xc8\x99escu cere participan\xc8\x9bilor s\xc4\x83 ia exemplu dup\xc4\x83 Anca Petrescu \xc8\x99i s\xc4\x83 aduc\xc4\x83 variante supradimensionate. L\xc4\x83z\xc4\x83rescu \xc8\x99i echipa sa, precum \xc8\x99i echipa lui Cornel Dumitrescu continu\xc4\x83 s\xc4\x83 prezinte propuneri reduse (sub pretextul de a nu \xc8\x99ti cum s\xc4\x83 proiecteze o cl\xc4\x83dire f\xc4\x83r\xc4\x83 con\xc8\x9binut, doar pentru imagine) \xc8\x99i sunt elimina\xc8\x9bi din concurs. _NEWLINE_\xc3\x8en schimb, L\xc4\x83z\xc4\x83rescu este numit responsabil al proiectului de modificarea a cl\xc4\x83dirii Teatrului Na\xc8\x9bional, proiectat pe timpul lui Gheorghiu-Dej de o echip\xc4\x83 sub conducerea arhitectului Horia Maicu. Cl\xc4\x83direa Teatrului \xc3\xael irita pe Ceau\xc8\x99escu at\xc3\xa2t prin faptul c\xc4\x83 amintea de bisericile din nordul \xc8\x9b\xc4\x83rii (biserica Arbore) c\xc3\xa2t \xc8\x99i prin faptul c\xc4\x83 fusese constr\xc3\xa2ns s\xc4\x83 termine, la \xc3\xaenceputul \xe2\x80\x9edomniei\xe2\x80\x9d, un edificiu decis de predecesorul lui Gheorghiu-Dej._NEWLINE_Cezar L\xc4\x83z\xc4\x83rescu a considerat numirea sa ca proiectant a transform\xc4\x83rilor drept \xe2\x80\x9eo pedeaps\xc4\x83 pentru c\xc4\x83 a \xc3\xaendr\xc4\x83znit s\xc4\x83 nu se supun\xc4\x83 cererii de supralicitare pentru edificiul central\xe2\x80\x9d. Ceau\xc8\x99escu este con\xc8\x99tient de rivalitatea creat\xc4\x83 \xc3\xaentre arhitec\xc8\x9bii implica\xc8\x9bi. Spre mijlocul opera\xc8\x9biunii, L\xc4\x83z\xc4\x83rescu nu a mai fost chemat la vizitele lui Ceau\xc8\x99escu, modific\xc4\x83rile fiind transmise de c\xc4\x83tre consilieri. Aceasta a fost, de asemenea, perioada \xc3\xaen care cercul de consilieri \xc8\x99i \xc8\x99efi de cabinet au izolat cuplul preziden\xc8\x9bial, denatur\xc3\xa2nd informa\xc8\x9bia spre \xc8\x99i de la ei, \xc8\x99i preg\xc4\x83tind astfel executarea lor \xc3\xaen 1989.\n_START_SECTION_\n1982 - 1986\xc2\xa0: Construc\xc8\x9bia Bibliotecii Na\xc8\x9bionale (neterminat\xc4\x83)\n_START_PARAGRAPH_\n\xc3\x8en 1985, L\xc4\x83z\xc4\x83rescu a fost numit responsabil de proiectul Bibliotecii Na\xc8\x9bionale neterminat la moartea sa dup\xc4\x83 o lun\xc4\x83 de com\xc4\x83, pe 27 noiembrie 1986.'